b'\n_START_ARTICLE_\nAleksandra Fjodorovna\n_START_PARAGRAPH_\nAleksandra Fjodorovna, pravim imenom Alix od Hessena i Rajne (Darmstadt, 6. lipnja 1872. - Jekaterinburg, 17. srpnja 1918.), njema\xc4\x8dka princeza i ruska carica, podrijetlom iz dinastije Hessen. Bila je supruga posljednjeg ruskog cara Nikole II. (1894.-1917.). Njena pogre\xc5\xa1na vojna politika i zapovjedni\xc5\xa1tvo u vrijeme Prvog svjetskog rata (1914.-1918.) doveli su do pada carske vlasti u o\xc5\xbeujku 1917. godine i tragedije koja je rezultirala smr\xc4\x87u svih \xc4\x8dlanova u\xc5\xbee carske obitelji.\n_START_SECTION_\n\xc5\xbdivotopis\n_START_PARAGRAPH_\nRodila se 1872. godine u Njema\xc4\x8dkoj u obitelji velikog vojvode Luja IV. od Hessena i Rajne i princeze Alice od Velike Britanije, koja je bila k\xc4\x87i britanske kraljice Viktorije._NEWLINE_Godine 1894. udala se za Nikolu II. i stavila ga pod svoj utjecaj \xc4\x8dime je ostvarila kontrolu nad politi\xc4\x8dkim poslovima zemlje. Tako\xc4\x91er, sama je pala pod utjecaj mistika i \xc5\xa1arlatana, \xc4\x8dije savjete je tra\xc5\xbeila osobito nakon ro\xc4\x91enja jedinog sina Alekseja, koji je bolovao od hemofilije. U tu svrhu pozvala je na dvor hipnoti\xc4\x8dara i mistika Grigorija Rasputina koji je uskoro zadominirao s carskom obitelji i preuzeo poluge vlasti u Rusiji. Osim sina Alekseja, imala je s Nikolom i \xc4\x8detiri k\xc4\x87eri (Olga, Tatjana, Marija i Anastasija)._NEWLINE_Budu\xc4\x87i da je njen suprug i car bio neodlu\xc4\x8dna i pla\xc5\xa1ljiva osoba, Aleksandra se osobno anga\xc5\xbeirala i tijekom Prvog svjetskog rata nakon \xc5\xa1to joj je suprug prepustio zapovjedni\xc5\xa1tvo nad ruskom vojskom. Carevo povla\xc4\x87enje s fronta uzrokovalo je slom vojnog zapovjedni\xc5\xa1tva, a Aleksandrina uloga je do\xc4\x8dekana me\xc4\x91u \xc4\x8dasnicima s nepovjerenjem, a me\xc4\x91u vojskom javila se i sumnja da je ona njema\xc4\x8dki \xc5\xa1pijun. Unato\xc4\x8d rastu\xc4\x87em nezadovoljstvu me\xc4\x91u vojskom, politi\xc4\x8darima i narodom, Aleksandra nije spoznala nadolaze\xc4\x87u opasnost, \xc4\x8dak ni onda kada je ubijen Rasputin._NEWLINE_Godine 1917. nezadovoljstvo u Rusiji i stanjem ruske vojske na frontu, dovelo je do izbijanja Velja\xc4\x8dke revolucije, uslijed \xc4\x8dega je njen suprug Nikola II. bio prisiljen abdicirati s prijestolja. Aleksandra je, zajedno sa suprugom i djecom, internirana u Sibir, gdje su svi smaknuti od strane bolj\xc5\xa1evika po izbijanju Oktobarske revolucije 1918. godine.'